陪楚州韋舍人北閶門遊宴
作者：張祜
朝代：唐

paragraphs: 柘岸齊空遠，通波跨檻牢。
四方人意便，兩路馬行高。
霧柳蒙疎葉，風帆掛並艘。
碧雲秋水靜，紅日暮霞韜。
苟藉公心度，稀逢敏手操。
舊恩重雨露，新命壓波濤。
挹海驚涯涘，冲霄訝羽毛。
絲綸初變體，錦袖旋揮毫。
美景尤難卜，良辰不易遭。
名華應獨步，語韻洽朋曹。
異日知司衮，閑時解夢刀。
卿材尊宦達，侯業重人豪。
拽盞憐稀飲，扶鞍哂遽逃。
香鳧深促坐，畫鷁遠迴篙。
賭氣連呼采，縻心乍漱醪。
俁妨孤憤激，肯忘一言褒。
北闕承優話，南方續廣騷。
不嘗書咄咄，誰話酒陶陶。
末路猶提筆，雄藩佇擁旄。
只愁迂蹇步，歸去又蓬蒿。